Под владом пет хиљада успостављеном 410. п. н. е. Терамен је неколико година био генерал. Командовао је флотом у Егејском мору и на Хелеспонту. Терамен се придружио Тразибулу и осталим генералима, које је изабрала војска на Самосу. Након атинске победе у бици код Абида спремио се да са 30 трирема нападне Еубеју, која је градила мост преко кога би Еубеја имала везу са Беотијом. Терамен је покушао да спречи раднике, који су учествовали у градњи моста, али пошто га је непријатељска војска спречила Терамен је одустао и након тога је пљачкао непријатељску територију и прикупио је доста плена. Посетио је и савезничке градове, од којих је наплатио данак. На Паросу је свргнуо олигархијску власт и наплатио је много од пароских олигаргха.